ระวังสับสนกับ นิวยอร์ก
ชุมชนเมืองในแคว้นดอแนตสก์ ประเทศยูเครน

**ญิยู-ยอร์ก** (ยูเครน: Нью-Йо́рк, อักษรโรมัน: *Nʹiu-York, Niu-York*, ออกเสียง: [nʲjʊ ˈjɔ̈rk]) หรือ **นิวยอร์ก** (อังกฤษ: New York) เป็นชุมชนเมืองในเขตเมืองตอแรตสก์ (Торецька міська громада) เขตบัคมุต (Бахмутський район) แคว้นดอแนตสก์ (Донецька область) ตั้งอยู่ริมแม่น้ำกรือวึย (Кривий) ห่างจากใจกลางนครดอแนตสก์ไปทางทิศเหนือ-ตะวันออกเฉียงเหนือ 37.9 กิโลเมตร โดยในช่วงระหว่างปี พ.ศ. 2494 ถึง 2564 ชุมชนนี้มีชื่อว่า **นอว์ฮอรอดสแก** (ยูเครน: Но́вгородське, อักษรโรมัน: *Novhorodsʹke*)

ญิยู-ยอร์กอยู่ภายใต้การปกครองของเมืองตอแรตสก์ ซึ่งอยู่ห่างไปทางเหนือประมาณ 10 กิโลเมตร ประชากรของญิยู-ยอร์กมีประมาณ 9,917 คน (พ.ศ. 2564)

ประวัติ
-------

การตั้งถิ่นฐานปรากฏบนแผนที่เป็นครั้งแรกเมื่อปี พ.ศ. 2389 ในชื่อ "ญิยู-ยอร์ก" โดยตั้งอยู่ในเขตผู้ว่าการเยคาเตรีนาสลัฟ (รัสเซีย: Екатеринославская губерния) ของจักรวรรดิรัสเซีย ตามข้อมูลอย่างเป็นทางการ ในปี พ.ศ. 2402 ชุมชนประกอบด้วย 13 ครัวเรือน เป็นชาย 45 คน หญิง 40 คน มีการตั้งโรงงาน นิคมได้รับการตั้งชื่ออย่างเป็นทางการว่า "ออแลกซันดริวสแก" (Олександрівське) ซึ่งที่มาของชื่อไม่ปรากฏชัดเจน

ชาวคริสต์เมนโนไนต์ที่พูดภาษาเยอรมันได้ซื้อพื้นที่นี้ในปี พ.ศ. 2432 และในปี พ.ศ. 2435 ได้ก่อตั้งนิคมญิยู-ยอร์กขึ้นจากการตั้งชุมชนแรกเริ่มเจ็ดแห่ง ต่อมาในปี พ.ศ. 2484 ผู้มีเชื้อสายเยอรมันทุกคนที่ยังคงอาศัยอยู่ในญิยู-ยอร์กได้ถูกเนรเทศไปยังคาซัคสถาน

ชุมชนเมืองนี้เคยรุ่งเรืองด้วยอุตสาหกรรม แต่ตกต่ำลงหลังสงครามโลกครั้งที่หนึ่ง

เมื่อวันที่ 19 ตุลาคม พ.ศ. 2494 โดยคำสั่งของรัฐสภาโซเวียตแห่งสาธารณรัฐสังคมนิยมโซเวียตยูเครน (Верховна Рада Української РСР) ชุมชนได้เปลี่ยนชื่อเป็นนอว์ฮอรอดสแก

ชุมชนเมืองนี้ตั้งอยู่ใกล้แนวหน้าในฝั่งของกองทัพบกยูเครนที่ตรึงอยู่กับกองกำลังของสาธารณรัฐประชาชนดอแนตสก์ที่ได้รับการสนับสนุนจากรัสเซียระหว่างสงครามในดอนบัส ความขัดแย้งนี้ซึ่งเริ่มต้นขึ้นในกลางเดือนเมษายน พ.ศ. 2557 ซึ่งนำความสูญเสียชีวิตทั้งพลเรือนและทหาร ตลอดจนสร้างความเสียหายต่อที่อยู่อาศัยและทรัพย์สิน มีรายงานว่าเมื่อวันที่ 8 พฤศจิกายน พ.ศ. 2559 พลเรือนรายหนึ่งในชุมชนเสียชีวิตจากการถูกซุ่มยิง ในเดือนกรกฎาคม พ.ศ. 2564 มือกอลา แลนกอ (Микола Ленко) นายกสภาท้องถิ่น กล่าวว่าตั้งแต่เริ่มต้นความขัดแย้งมีประชาชนถูกสังหารไปแล้วห้าคน

วันที่ 3 กุมภาพันธ์ พ.ศ. 2564 ได้มีการยื่นคำขอเปลี่ยนชื่อชุมชนกลับไปเป็นญิยู-ยอร์ก โดยฝ่ายบริหารพลเรือน–ทหารของแคว้นดอแนตสก์ และได้รับการอนุมัติจากคณะกรรมการรัฐสภายูเครนว่าด้วยองค์กรแห่งอำนาจรัฐ การปกครองตนเองในท้องถิ่น การพัฒนาระดับภูมิภาค และการวางผังเมือง (เห็นชอบ 18 เสียง และคัดค้าน 1 เสียง) เมื่อวันที่ 1 กรกฎาคม พ.ศ. 2564 รัฐสภายูเครนมีมติเปลี่ยนชื่อชุมชนเมืองอย่างเป็นทางการกลับไปเป็นชื่อเดิมคือญิยู-ยอร์ก (ได้รับการสนับสนุนจากผู้แทนราษฎร 301 เสียง งดออกเสียง 25 และคัดค้าน 1 เสียง)

ในปี พ.ศ. 2564 วิกตอรียา อาแมลีนา (Вікторія Амеліна) นักเขียนที่มีชื่อเสียงชาวยูเครน ซึ่งบรรพชนของสามีมาจากชุมชนญิยู-ยอร์ก ได้ก่อตั้ง *เทศกาลวรรณกรรมยูเครนญิยู-ยอร์ก* (Нью-Йоркський Літературний Фестиваль) โดยงานครั้งแรกจัดขึ้นในเดือนตุลาคม พ.ศ. 2564

ประชากร
-------

โรงงานผลิตฟีนอล "แซร์ฌึนสก์" (Дзержинськ) ตั้งอยู่ในชุมชน
จากการสำมะโนประชากรของยูเครน พ.ศ. 2544 มีสัดส่วนผู้ใช้ภาษาแม่ดังนี้

* ภาษายูเครน 33.95%
* ภาษารัสเซีย 65.74%
* ภาษาเบลารุส 0.12%
* ภาษาอาร์มีเนีย 0.03%
* ภาษาเยอรมันและภาษาโปแลนด์ 0.02%
* ภาษาโรมาเนีย 0.01%

อ้างอิง
-------

1. ↑  According to the Resolution 55 of the Cabinet of Ministers of Ukraine.
2. ↑  Лето в донбасском Нью-Йорке: не рай, но жить нужно (ภาษารัสเซีย). BBC. 25 กรกฎาคม 2021.
3. 1 2 3  Parliament renames Novhorodske village in Donetsk region to New York. Ukrinform. 1 กรกฎาคม 2021.
4. 1 2  People's deputies returned New York to Ukraine. Ukrayinska Pravda. 1 กรกฎาคม 2021. (ในภาษายูเครน).
5. ↑  Чисельність наявного населення України [Actual population of Ukraine] (PDF). *State Statistics Service of Ukraine* (ภาษายูเครน). คลังข้อมูลเก่าเก็บจากแหล่งเดิม (PDF)เมื่อ 6 เมษายน 2022. สืบค้นเมื่อ 11 กรกฎาคม 2021.
6. 1 2 3  "The last step remains." The Council Committee supported the renaming of one of the settlements in the Donbas to New York. NV (magazine) [uk]. 3 กุมภาพันธ์ 2021. (ในภาษายูเครน).
7. 1 2 3  Our dear New York. As a village in the Donetsk region, it fights for attention and investment. Hromadske.TV. 13 กุมภาพันธ์ 2021. (ในภาษายูเครน).
8. 1 2 3 4 5 6  New York on Ukraine's frontline: parliament backs town's name change. Reuters. 2 กรกฎาคม 2021.
9. ↑  Сводные данные АТО – 09 ноября [Summary information on ATO as of 9 November] (ภาษารัสเซีย). National Security and Defense Council of Ukraine. 9 พฤศจิกายน 2016. คลังข้อมูลเก่าเก็บจากแหล่งเดิมเมื่อ 14 กุมภาพันธ์ 2021. สืบค้นเมื่อ 9 พฤศจิกายน 2016.
10. ↑  New York will be returned to Ukraine. This was supported by the Council Committee. Ukrayinska Pravda. 3 กุมภาพันธ์ 2021. (ในภาษายูเครน).
11. ↑  "New York, UA – How This Donbas Town Reclaimed an Old Name and Kicked off a Season of Change". 22 ตุลาคม 2021.
12. ↑  Розподіл населення за рідною мовою เก็บถาวร 2014-07-31 ที่ เวย์แบ็กแมชชีน. *ukrcensus.gov.ua*. (ในภาษายูเครน).

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ ญิยู-ยอร์ก